U Washingtonu se zna da je optužnica protiv Gotovine netočna i nelogična - razgovor s Royom Gutmanom (29/08/01) - 2001-08-28
O tvrdnjama HONOS-A - 'Pomalo je paradoksalno da se takvim paradiranjem s obavještajnom dokumentacijom dokazuju tvrdnje iz Beograda, ko
Roy Gutman nije siguran da "sama američka nazočnost u području može generala Gotovinu spasiti od optužbi." Roy Gutman je novinar američkog tjedna , čiji je članak, po prvi put u američkom tisku, podrobnije govorio o hrvatsko-američkoj vojnoj i obavještajnoj suradnji tijekom i nakon operacije Oluja. Ishod suđenja će ovisiti o snazi optužnice, odnosno o dokazima koje su prikupili Tribunalovi tužitelji – kaže Roy Gutman, koji smatra da je optužnica protiv Ante Gotovine 'vrlo slaba'. “Optužnica spominje stvari za koje se i u Washingtonu i u Zagrebu zna da su netočne i nelogične” – kaže Roy Gutman. Međutim, američki dužnosnici mogu Tribunalu jedino pružiti informacije o svojem doživljaju operacije, te svoje mišljenje o ulozi generala Gotovine. "Smatram – a razgovarao sam s nizom ljudi koji su bili u kontaktu s Gotovinom – da američki dužnosnici s kojima sam govorio ne vide koji su temelji te optužnice. Oni ga ne smatraju organizatorom zločina, a niti smatraju da se tijekom Oluje, ili odmah nakon nje, dogodilo mnogo ratnih zločina. Očito je da je bilo zločina protiv civila, nakon Oluje, ali moji sugovornici ne smatraju da se radilo o trendu ili da je postojala zapovjed da se tako nešto čini." Koliko je vjerojatno da će ti američki dužnosnici – bivši ili sadašnji – otići u den Haag i o tome svjedočiti? "To je teško reći. Nisu mi poznati slučajevi u kojima je Tribunal zatražio svjedočenje dužnosnika američke vlade. Ali, mislim da je u američkom interesu, te u interesu američko-hrvatskih odnosa, da se ovo raščisti. Američki bi dužnosnici trebali reći sve što znaju. Ali za to konačno niti ne trebate američke svjedoke. Imate izjave aktivista za ljudska prava, i iz Hrvatske i iz Srbije, imate izjave novinara. Svi oni mogu posvjedočiti o slijedu događaja: odnosno kada je počeo pokret stanovništva iz Krajine, a kada su počele vojne operacije." U vezi s odgovornošću za zločine protiv civila, nakon operacije Oluja, Roy Gutman kaže da se treba utvrditi tko je bio vlast na tom području. “Službeno, to je bila civilna vlast. To tvrde i moji američki sugovornici. Treba utvrditi tko je bio zadužen za policiju. U optužnici se to niti ne spominje”, kaže Roy Gutman. Drugo, naglašava on “postoje ratni zločini, i postoje obični, klasični zločini.” Hrvatska je vlada ubrzo nakon preuzimanja Krajine objavila da je sukob okončan, da se obnavlja civilna vlast. “Zbog čega se onda optužuje Gotovinu, koji je vojnik?” – pita se Roy Gutman. On smatra da se hrvatsku vlast može držati odgovornom za pasivan odgovor na pljačku, palež i ubojstva, koja su se nakon Oluje dogodila na području bivše srpske para-države. "Problem za Tribunal je u tome što su osobe koje su bile na visokim položajima većinom mrtve. Gotovina je najviši vojni dužnosnik za koga su znali. No, to ne može biti temelj optužnici, kada je vrlo moguće da su za zločine možda odgovorni drugi – iz civilne vlasti ili drugi vojni dužnosnici koji su bili na terenu." U vezi danas u Zagrebu predočenih dokumenata, od strane organizacije HONOS, Roy Gutman kaže: nesumnjivo je postojala bliska suradnja, u kojoj su s američke strane sudjelovali CIA - Središnja obavještajna služba, Ministarstvo obrane, Državno tajništvo i Bijela kuća. “Pomalo je paradoksalno da se takvim paradiranjem s obavještajnom dokumentacijom dokazuju tvrdnje iz Beograda, koji već godinama tvrdi da su Amerikanci izveli Oluju” – kaže novinar . “Što se tiče posjete generala Gotovine američkom ministarstvu obrane, treba se sjetiti da su s Amerikancima vrlo bliske veze imali i drugi: Gojko Šušak je bio prijatelj s tadašnjim ministrom obrane Williamom Perryem, dok je Markica Rebić dobio američko odlikovanje. "Da je postojala jasna veza između hrvatske vojske i ratnih zločina, bilo bi vrlo teško primiti ih u Sjedinjenim Državama, ili u inozemstvu općenito. Mediji bi istog časa pitali zbog čega se te ljude ugošćava u Americi. Očito je – a to sam čuo od niza ljudi – da je operacija Oluja bila razmjerno čista: brza, efikasna i nije bilo izvještaja o zločinima, osim izdvojenih slučajeva. Također, nisam ništa čuo o planiranju neke kampanje terora, a ako je i bilo takvih planova, američki dužnosnici na terenu za njih nisu znali" - kaže Roy Gutman. Ima li onda Ante Gotovina razloga za skrivanje, upitali smo gospodina Gutmana. "Na to je pitanje teško odgovoriti. On vjerojatno ne želi godinama čekati na ishod suđenja. Međutim, ako ste vojni zapovjednik, onda treba biti spreman preuzeti odgovornost. Ja mislim da bi mu bilo bolje da se preda, jer ovako izgleda kao da postoje razlozi zbog kojih se krije." Na kraju, Roy Gutman još jednom izražava sumnju u utemeljenost optužnice: “Tribunal mora pokazati kakvim dokazima raspolaže. Do sada je Tribunal postupao na vrlo javan način, ali u ovom slučaju ne postupa tako."